1Lagu. Zabur kawöm Korah. Keu teupimpén kor. Meunurot lagu: Mahalat Leanot. Ca-e peungajaran Heman, ureuëng Ezrahi. 2Ya TUHAN, Allah nyang peuseulamat ulôn, óh watée uroe ulôn meulakée ubak Droeneueh, dan óh watée malam ulôn meuhadab ubak Droeneueh. 3Seumoga doá ulôn trok ubak Droeneueh, neudeungoe kheueh nyang ulôn lakée nyoe. 4Ulôn keunong lé apoh apah nyang paleng le; mawöt ka teupreh di babah pintoe. 5Ulôn lagée ureuëng nyang jipeutron u babah pintoe jrat, ureuëng nyang ka habéh teunaga. 6Ulôn jitinggai lamkawan ureuëng maté, lagée ureuëng keunong poh, teuéh didalam jrat, lagée ureuëng nyang ka neutuwoe hana neuingat mubacut pi, ureuëng nyang hana Droeneueh tulông le. 7Droeneueh neugeulawa ulôn u dalam uruek nyang paleng lhok, u dalam jrat nyang lhok dan seupôt buta. 8Beungéh Droeneueh nyan teuteugon ulôn deungon geuhon that, ulôn hanco teuginton deungon meureuka Droeneueh. 9Neupeujiôh rakan-rakan lôn nibak ulôn, dan neupeujeuet ulôn ureuëng nyang luwat nibak awaknyan. Ulôn meukuröng dan hana hase lôn teubiet, 10mata ulôn jeuet keureudok sabab seungsara. Tieb-tieb uroe ulôn meulakée ubak Droeneueh, ya TUHAN, dan lôn meudoá deungon jaroe teunyue ngon paleuet meulinteueng. 11Peu kheueh Droneueh neupeuget keuajaéban keu ureuëng maté? Peu kheueh awaknyan jibeudôh dan jipujoe Droeneueh? 12Peu kheueh geunaséh Droeneueh nyan jipeugah cit lam jrat, dan keuseutiaan Droeneueh di teumpat keubinasaan? 13Peu kheueh na nyang teupeue keuajaéban Droeneueh didalam seupôt, atawa keujroh Droeneueh di nanggroe teumpat ureuëng nyang geupeutuwo? 14Teuma ulôn lakée tulông Droeneueh, ya TUHAN, tieb-tieb beungoh ulôn lakée doá ubak Droeneueh. 15Ya TUHAN, pakon Droeneueh neutulak ulôn? Pakon neupaleng wajah Droeneueh nibak ulôn? 16Yoh ubit kon ulôn seungsara dan sabe jiluem lé mawöt, ulôn lumpah that payah lôn tanggong huköman Droeneueh. 17Beungéh Droeneueh nyan nyang luwa biasa teupeuhanco ulôn; dan seurangan Droeneueh nyang hebat teupeubinasa ulôn. 18Siuroe seupôt beungéh Dreoneueh nyan lagée ié raya nyang jikeulileng di geuniréng ulôn, jikeupong ulôn rot meubagoe arah. 19Rakan-rakan lôn nyang paleng rab nyan pih ka Droeneueh peujiôh nibak ulôn, tinggai seupôt buta nyang jeuet keu rakan ulôn.
Copyright